# Popeth y mae angen i chi ei wybod am y Diwrnod Meddiannu

## I amgueddfeydd a sefydliadau treftadaeth

Ydych chi’n amgueddfa, oriel, tŷ hanesyddol, archifdy, safle treftadaeth neu leoliad diwylliannol sy’n gobeithio cynnig profiadau defnyddiol i blant a phobl ifanc yn eich sefydliad? Hoffech chi gymryd rhan mewn menter genedlaethol adnabyddus sydd wedi bod yn rhedeg ers blynyddoedd? Os felly, mae’r Diwrnod Meddiannu’n berffaith i chi.

## Beth yw Diwrnod Meddiannu?

Diwrnod Meddiannu yw’r diwrnod pan fydd safleoedd treftadaeth a diwylliannol yn gwahodd plant a phobl ifanc i wneud swyddi y mae oedolion yn eu gwneud fel arfer. Erbyn hyn, mae mwy na 5,000 o bobl, o blant bach i bobl ifanc 25 oed, yn cymryd rhan bob blwyddyn.

Mae plant a phobl ifanc yn cymryd rolau blaen tŷ, fel croesawyr neu dywyswyr teithiau, a rolau yn y cefndir, fel gwaith y curadur neu swyddogion y wasg. Gyda’i gilydd maent yn creu digwyddiadau ac arddangosfeydd, yn rhoi eu barn am gynigion y safle i bobl ifanc ac yn helpu i lunio gweithgareddau neu gyfleusterau newydd.

## Pam ddylwn i gymryd rhan?

Gallwch:

* roi cyfleoedd newydd i bobl ifanc i fod yn rhan o’ch sefydliad
* arbrofi gyda ffyrdd newydd o weithio
* ganfod partneriaid newydd yn eich cymuned leol
* weld eich safle drwy lygaid newydd
* ysgogi brwdfrydedd yn y staff ar draws eich sefydliad
* ddatblygu eich proffil drwy’r cyfryngau cymdeithasol a sylw yn y wasg.

## Meddai’r amgueddfeydd

"Cawsom adborth positif iawn gan yr ysgol, ein staff ac aelodau’r cyhoedd oedd yn ymweld â’r amgueddfa – cysylltodd un o’r ymwelwyr â’r ysgol gyda rhoddion i’r plant i ddiolch iddynt am ei thywys hi.”

"Mae’r plant a ddaeth yn gobeithio datblygu eu fforwm eu hunain ac yn ystyried sut y gallai pobl ifanc gefnogi’r gwaith sy’n digwydd mewn amgueddfeydd.”

"Mae hwn yn ddigwyddiad pwysig yn ein calendr ac mae’r staff i gyd yn ei fwynhau. Cafodd mwy o aelodau ein tîm ehangach brofiad o weithio gyda’r disgyblion cynradd. Am nad ydynt yn staff Dysgu a Chyfranogaeth, roedd hwn yn brofiad gwych o rannu gwybodaeth a sgiliau ar draws y sefydliad.”

## Pryd mae’r Diwrnod Meddiannu?

* Dydd Llun 16 i Ddydd Sul 22 Tachwedd 2020

Yn 2020 bydd hi’n 10 mlynedd ers i ni gychwyn y Diwrnod Meddiannu. I ddathlu rydym yn gwahodd safleoedd treftadaeth i ymuno a’r Ŵyl Diwrnod Meddiannu sy’n para am wythnos gyfan. Byddem yn awgrymu eich bod chi’n ceisio cymryd rhan yn ystod yr wythnos hon er mwyn cael y budd mwyaf o fod yn rhan o ddigwyddiad cenedlaethol, ond gallwch gynnal Diwrnod Meddiannu unrhyw bryd sy’n gweithio i’ch sefydliad chi.

## Beth nesaf?

I ganfod rhagor, cymerwch sbec ar ein hadnoddau cefnogi, ffilmiau cynllunio ac astudiaethau achos gan amgueddfeydd eraill sy’n cymryd rhan.

Pan fyddwch chi wedi cynllunio eich digwyddiad, peidiwch ag anghofio cofrestru ar ein gwefan.

Rydym yma i helpu, felly cysylltwch â ni os byddwch angen unrhyw gefnogaeth: takeoverday@kidsinmuseums.org.uk